20\_\_. gada \_\_. \_\_\_\_\_\_\_\_\_ Noteikumi Nr.

Rīgā (prot. Nr. \_\_\_\_ .§)

**Noteikumi par Valsts robežsardzes pagaidu turēšanas telpu un speciāli aprīkotu transportlīdzekli**

*Izdoti saskaņā ar*

*Valsts* [*robežsardzes likuma*](https://likumi.lv/ta/id/46228-robezsardzes-likums)

[*19.panta*](https://likumi.lv/ta/id/46228-robezsardzes-likums#p15.1)*astoto daļu*

1. **Vispārīgie jautājumi**

1. Noteikumi nosaka:

1.1. kārtību, kādā persona tiek ievietota un turēta Valsts robežsardzes pagaidu turēšanas telpā (turpmāk – pagaidu turēšanas telpa), izvesta un atbrīvota no tās;

1.2. pagaidu turēšanas telpas un speciāli aprīkotā transportlīdzekļa iekārtošanas un aprīkošanas prasības;

1.3. ikdienas uztura, higiēnas un pirmās nepieciešamības preču apjomu;

1.4. to priekšmetu un vielu sarakstu, kuras personai ir aizliegts ienest, glabāt un izmantot pagaidu turēšanas telpā un speciāli aprīkotā transportlīdzeklī.

2. Robežsargi nodrošina pagaidu turēšanas telpā un speciāli aprīkotā transportlīdzeklī ievietoto personu pastāvīgu uzraudzību un apsardzi.

1. **Personas ievietošana un turēšana pagaidu turēšanas telpā, kā arī to priekšmetu un vielu saraksts, kuras personai ir aizliegts ienest, glabāt un izmantot pagaidu turēšanas telpā un speciāli aprīkotā transportlīdzeklī**

3. Par personas ievietošanu pagaidu turēšanas telpā robežsargs izdara attiecīgu ierakstu pagaidu turēšanas telpā ievietoto personu reģistrācijas žurnālā ([1. pielikums](https://likumi.lv/ta/id/193729#piel1)).

4. To priekšmetu un vielu saraksts, kuras personai ir aizliegts ienest, glabāt un izmantot pagaidu turēšanas telpā un speciāli aprīkotā transportlīdzeklī, noteikts šo noteikumu 2. pielikumā.

5. Pagaidu turēšanas telpu dienas kārtību nosaka Valsts robežsardzes teritoriālās pārvaldes priekšnieks, ietverot tajā:

5.1. ikdienas pastaigu laiku svaigā gaisā – ne mazāk kā divas stundas;

5.2. ne mazāk kā trīs ēdienreizes;

5.3. nepārtrauktu astoņu stundu naktsmieru no plkst. 23.00 līdz plkst. 7.00;

5.4. ne mazāk kā trīs personu un telpas pārbaudes diennaktī.

6. Pirms personas ievietošanas pagaidu turēšanas telpā robežsargs:

6.1. personu valodā, kuru viņš saprot vai kura viņai pamatoti būtu jāsaprot, ja nepieciešams, izmantojot tulka pakalpojumus, pret parakstu:

6.1.1 iepazīstina ar personas pienākumiem un tiesībām, pagaidu turēšanas telpu dienas kārtību, kā arī aizliegumiem pagaidu turēšanas telpā;

6.1.2 informē par personas datu apstrādi, tai skaitā par videonovērošanu;

6.1.3. informē par tai izņemto vielu un priekšmetu pieņemšanu pagaidu glabāšanā un vēlāku atgriešanu, ja nepastāv tiesiski ierobežojumi.

6.2. veic Valsts robežsardzes likuma 19. panta ceturtās daļas 1. punktā minētās darbības, ievērojot personas tiesības uz privātumu;

6.3. uzaicina personu nodot pagaidu glabāšanā:

6.3.1. priekšmetus un vielas, kuras var izmantot, lai uzbruktu, vai ar kurām iespējams nodarīt kaitējumu citām personām vai sev;

6.3.2. priekšmetus un vielas, kuras personai ir aizliegts glabāt pagaidu turēšanas telpā un speciāli aprīkotā transportlīdzeklī;

6.4. veic Valsts robežsardzes likuma 19. panta ceturtās daļas 2. punktā minētās darbības.

7. Ja persona atsakās parakstīties par iepazīšanos ar tās tiesībām, pienākumiem un aizliegumiem pagaidu turēšanas telpā, kā arī par iepazīšanos ar apskates un izņemšanas protokolu (3. pielikums), robežsargs par to izdara atzīmi protokolā un dienesta dokumentācijā.

8. Ja ir pamatotas aizdomas, ka pie personas atrodas priekšmeti vai vielas, kuras var izmantot, lai uzbruktu, vai ar kurām iespējams nodarīt kaitējumu citām personām vai sev, vai priekšmeti vai vielas, kuras personai ir aizliegts glabāt pagaidu turēšanas telpā un speciāli aprīkotā transportlīdzeklī, personas pārmeklēšanu var atkārtot. Robežsargam ir tiesības jebkurā laikā pārmeklēt personas dzīvojamo telpu pagaidu turēšanas vietā.

9. Ja persona, kas ievietota pagaidu turēšanas telpā, izsaka sūdzības par veselības stāvokli, robežsargs sniedz pirmo palīdzību un, ja nepieciešams, izsauc neatliekamās medicīniskās palīdzības brigādi, par to izdara attiecīgu ierakstu pagaidu turēšanas telpā ievietoto personu reģistrācijas žurnālā.

10. Informāciju par pagaidu glabāšanā nodotajiem priekšmetiem, personas pārmeklēšanas faktu, pārmeklēšanas laikā izņemtajiem priekšmetiem, vielām un vizuālās apskates laikā konstatētajiem miesas bojājumiem, kā arī izjautāšanas par veselības stāvokli rezultātus atspoguļo apskates un izņemšanas protokolā (3[. pielikums](https://likumi.lv/ta/id/193729#piel2)), ko pievieno citiem lietas materiāliem par personas aizturēšanu. Iepazīšanos ar apskates un izņemšanas protokolu persona apstiprina ar parakstu un personai izsniedz protokola kopiju.

11. Pagaidu glabāšanā nodotos un pārmeklēšanas laikā izņemtos priekšmetus un vielas glabā šim nolūkam paredzētā vietā.

12. Pagaidu turēšanas telpā atsevišķi izvieto:

12.1. sievietes un vīriešus;

12.2.nepilngadīgos un pilngadīgos, izņemot šo noteikumu [13. punktā](https://likumi.lv/ta/id/193729#p9) minēto gadījumu;

12.3.personas, kuras savas agresīvas uzvedības vai veselības stāvokļa dēļ var būt bīstamas citām personām, vai kuru dēļ jānodrošina īpaši apsardzības vai izmitināšanas pasākumi personai.

13. Nepilngadīgo personu, ja viņa ir aizturēta kopā ar kādu no viņas vecākiem vai viņas likumisko pārstāvi, īpašos gadījumos var ievietot pagaidu turēšanas telpā, izmitinot viņu kopā ar aizturēto vecāku vai nepilngadīgās personas likumisko pārstāvi.

**III. Ikdienas uztura, higiēnas un pirmās nepieciešamības preču apjoms**

14. Ja persona pagaidu turēšanas telpā tiek turēta ilgāk par četrām stundām, personai izsniedz vienreizējo higiēnas un pirmās nepieciešamības preču komplektu (4. pielikums).

 15. Personai, kura pagaidu turēšanas telpā tiek turēta ilgāk par četrām stundām atbilstoši pagaidu turēšanas telpas dienas kārtībai nodrošina uzturu, pēc iespējas nodrošinot tādu kaloriju daudzumu, kas atbilst enerģijas normai vienai personai katrā vecuma grupā, un kas nepārsniedz Valsts robežsardzes aprēķināto dienas uztura (par trīs ēdienreizēm) vērtību naudā. Izraidāmajam ārzemniekam nodrošina maltīti atbilstoši uztura normām, kas ir noteiktas Valsts robežsardzes izmitināšanas centrā vai Valsts robežsardzes pagaidu turēšanas telpā ievietotajam ārzemniekam.

 16. Valsts robežsardze reizi gadā, ņemot vērā Centrālās statistikas pārvaldes publicēto informāciju par vidējā patēriņa cenu līmeņa izmaiņām pārtikai iepriekšējā gadā, veic šo noteikumu 15. punktā minētās uztura vērtības pārrēķinu un pārrēķināto uztura vērtību piemēro turpmākos 12 mēnešus.

1. **Personas izvešana un atbrīvošana**

17. Personu izved no pagaidu turēšanas telpas, pamatojoties uz robežsarga lēmumu par personas izvešanu, lai:

17.1. veiktu nepieciešamās procesuālās darbības;

17.2. sniegtu neatliekamo medicīnisko palīdzību.

18. Par personas izvešanu no pagaidu turēšanas telpas izdara atbilstošu atzīmi pagaidu turēšanas telpā ievietoto personu reģistrācijas žurnālā (1. pielikums). Personai, kuru pēc izvešanas atgriež atpakaļ pagaidu turēšanas telpā, neveic šo noteikumu 6.1., 6.2. un 6.3. apakšpunktā minētās darbības.

19. Izvešanas laikā robežsargs nodrošina personas apsardzi tā, lai nepieļautu personas bēgšanu vai citu nelikumīgu darbību veikšanu. Atgriežot personu pagaidu turēšanas telpā, tai neveic aptauju par veselību,

20. Personu atbrīvo no pagaidu turēšanas telpas, pamatojoties uz robežsarga lēmumu par personas atbrīvošanu un izdarot atzīmi par personas atbrīvošanu no pagaidu turēšanas telpas, norādot pamatojumu personas atbrīvošanai, atbrīvošanas datumu un laiku pagaidu turēšanas telpā ievietoto personu reģistrācijas žurnālā (1.pielikums):

20.1. ja ir zudis likumā noteiktais pamats personas ievietošanai pagaidu turēšanas telpā vai ir beidzies laiks, uz kādu personu var ievietot pagaidu turēšanas telpā vai aizturēt;

20.2. lai personu nogādātu citā Valsts robežsardzes struktūrvienībā vai kompetentā institūcijā (piemēram, Valsts policijā);

20.3. lai personu pārvietotu uz ārstniecības iestādi;

20.4. lai nepilngadīgo nodotu vecākiem, likumiskajiem pārstāvjiem vai bāriņtiesas pārstāvim;

20.5. lai izpildītu lēmumu par atteikumu personai ieceļot valstī vai lēmumu par personas izraidīšanu no valsts.

21. Atbrīvojot personu, pagaidu glabāšanā nodotos vai pārmeklēšanas laikā izņemtos priekšmetus nodod:

21.1. personai;

21.2. šo noteikumu 20.2. apakšpunktā minētajā gadījumā – attiecīgās Valsts robežsardzes struktūrvienības vai institūcijas amatpersonai;

21.3. šo noteikumu 20.4. apakšpunktā minētajā gadījumā – personai, kurai ir atbilstošs pilnvarojums.

1. **Pagaidu turēšanas telpas un speciāli aprīkotā transportlīdzekļa iekārtošanas un aprīkošanas prasības**

22. Pagaidu turēšanas telpas iekārtošanas pamatprasība ir nodrošināt tajā ievietoto personu drošību, kā arī nepieļaut šo personu patvaļīgu izkļūšanu no tās.

23. Pagaidu turēšanas telpu iekārto, ievērojot šādas prasības:

23.1. vienvietīgas dzīvojamās telpas platība nav mazāka par 7 m2 (neskaitot sanitāro mezglu), daudzvietīgas - 4 m2 uz personu (neskaitot sanitāro mezglu), griestu augstums nav mazāks par 2,5 m, minimālais attālums starp sienām – 2 m;

23.2. sienas, logi un durvis izgatavotas no triecienizturīgiem materiāliem, lai nepieļautu iespēju personām patvaļīgi atstāt pagaidu turēšanas telpu, bojāt telpu sienas, logus un durvis, kā arī nodarīt kaitējumu citām personām;

23.3. telpā logus, kas nav mazāki par 0,5x0,5 m, no ārpuses aprīko ar metāla restēm;

23.4. durvju skatāmais lodziņš izgatavots no triecienizturīgiem materiāliem, kas nodrošina telpas caurskatāmību;

23.5. tikai no ārpuses slēdzamas metāla durvis;

23.6. telpā ierīko apsardzes un ugunsdzēsības signalizāciju;

23.7. telpā (izņemot sanitārajā mezglā) ierīko videonovērošanas sistēmu, kas nodrošina informāciju ciparu ierakstā un iespēju pārraidīt attēlu, izmantojot TCP/IP. Ar videonovērošanas sistēmas iekārtām iegūto informāciju glabā un izmanto atbilstoši regulējumam, kas nosaka kārtību, kādā iegūstama, glabājama un izmantojama no Valsts robežsardzes videoinformācijas fiksēšanas iekārtām iegūtā informācija;

23.8. ierīko pastaigu laukumu ne mazāku kā 10 m2 vai vietu pastaigu nodrošināšanai.

24. Pagaidu turēšanas telpā ir šāds aprīkojums:

24.1. gulta (piestiprināta pie grīdas) ar piederumiem (matraci, segu, spilvenu, palagu, spilvendrānu, segas pārvalku, dvieli);

24.2. no pārējās telpas norobežots ūdensvadam pieslēgts sanitārais mezgls, kurā:

24.2.1. atrodas klozetpods un izlietne, kas izgatavoti no triecienizturīgiem materiāliem;

24.2.2. ierīkota duša;

24.2.3. atrodas šķidro ziepju turētājs ar šķidrajām ziepēm, tualetes papīra turētājs ar tualetes papīru un atkritumu grozs (piestiprināts pie grīdas);

 24.3. pie grīdas piestiprināts;

 24.3.1. krēsls;

 24.3.2. galds;

 24.3.3. drēbju skapis.

25. Pagaidu turēšanas telpā nodrošina:

25.1. mākslīgo apgaismojumu dienā, dežūrapgaismojumu naktī;

25.2. gaisa temperatūru, kas nav zemāka par 18 °C un vasarā nav augstāka par 25 ℃, sanitārajā mezglā, aukstākajā gada laikā nav zemāka par 25 °C;

25.3. ventilāciju (dabīgā un piespiedu);

25.4. saziņas līdzekli robežsarga izsaukšanai.

26. Dzīvojamo telpu komunikācijas (vadus, caurules) izvieto tā, lai personām nebūtu iespējas tām brīvi piekļūt. Dzīvojamo telpu apdarei izmanto viegli tīrāmus un dezinficējamus materiālus.

27. Pagaidu turēšanas telpu nodrošina ar pieslēgumu autonomiem elektroenerģijas avotiem, lai elektroenerģijas padeves traucējumu gadījumā nodrošinātu apsardzes, ugunsdzēsības signalizācijas un videonovērošanas sistēmas darbību.

28. Speciāli aprīkotais transportlīdzeklis ir transportlīdzeklis, kuram noteiktā kārtībā piešķirts operatīvā transportlīdzekļa statuss, un kuru iekārto, ievērojot šādas prasības:

28.1. personas transportēšanai paredzētās sēdvietas ir norobežotas no pārējā transportlīdzekļa salona izmantojot triecienizturīgu materiālu (piemēram, metāla režģis, triecienizturīgs stikls u.c.);

28.2. personas transportēšanai paredzētās sēdvietas izgatavotas no triecienizturīgiem un viegli kopjamiem materiāliem, un aprīkotas ar drošības jostām;

28.3. speciāli aprīkotais transportlīdzeklis ir aprīkots tādējādi, lai novērstu nesankcionētu iekļūšanu tajā vai izkļūšanu no tā, vienlaikus speciāli aprīkotā transportlīdzekļa durvīm automātiski jāatbloķējas avārijas gadījumā;

28.4. transportlīdzekli aprīko ar video un audio ieraksta iekārtām, kurām jānodrošina visā salonā notiekošā ierakstu, tai skaitā pie ieejas durvīm no ārpuses.

1. **Noslēguma jautājumi**

29. Šo noteikumu 15. punktā minētā uztura vērtība 2021. gadā un 2022. gadā līdz šo noteikumu 16. punktā minētajam pārrēķinam ir noteikta 13 *euro* apmērā.

30.. Valsts robežsardzes pagaidu turēšanas telpas, kuras nodotas ekspluatācijā līdz 2020. gada 1. decembrim un neatbilst šo noteikumu 23., 24., 25., 26. un 27[. punkt](https://likumi.lv/ta/id/67957#p21)ā minētajām prasībām, var tikt izmantotas personu ievietošanai līdz 2026. gada 1. janvārim.

31. Šo noteikumu 28. punktā minētās prasības piemēro tikai tam speciāli aprīkotajam transportlīdzeklim, kurš nodots ekspluatācijā pēc šo noteikumu spēkā stāšanās.

Ministru prezidents A. K. Kariņš

Iekšlietu ministrs S. Ģirģens

Vīza: valsts sekretārs D.Trofimovs